Document ID: 32007R1073

REGULAMENTUL (CE) NR. 1073/2007 AL COMISIEI
din 19 septembrie 2007
de interzicere a pescuitului de ton roșu de către navele comunitare în Oceanul Atlantic la est de meridianul de 45° longitudine vestică și în Marea Mediterană
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 26 alineatul (4),
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (2), în special articolul 21 alineatul (3),
întrucât:
(1)
Regulamentul (CE) nr. 41/2007 al Consiliului din 21 decembrie 2006 de stabilire, pentru anul 2007, a posibilităților de pescuit și a condițiilor conexe privind anumite stocuri de pești și grupuri de stocuri de pești, aplicabile în apele Comunității și, în raport cu navele Comunității, în apele în care sunt necesare limitări ale capturilor (3) stabilește cantitatea de ton roșu care poate fi pescuită în 2007 de către navele de pescuit comunitare în Oceanul Atlantic la est de meridianul de 45° longitudine vestică și în Marea Mediterană.
(2)
Rolul politicii comune în domeniul pescuitului este acela de a asigura viabilitatea pe termen lung a sectorului piscicol printr-o exploatare durabilă a resurselor acvatice vii, pe baza respectării principiului precauției.
(3)
Informațiile deținute de Comisie, confirmate de inspectorii săi cu ocazia misiunilor efectuate în statele membre, arată că posibilitățile de pescuit ton roșu în Oceanul Atlantic la est de meridianul de 45° longitudine vestică și în Marea Mediterană alocate Comunității pentru anul 2007 se consideră a fi epuizate.
(4)
Prin urmare, este necesar ca, din proprie inițiativă, Comisia să stabilească data la care cota comunitară pentru pescuit se consideră epuizată și să interzică pescuitul de ton roșu cu începere de la această dată. De asemenea, este necesar să se interzică păstrarea la bord, transbordarea sau debarcarea stocului respectiv capturat de către navele comunitare după această dată.
(5)
Pescuitul de ton roșu, precum și păstrarea la bord, transbordarea sau debarcarea acestuia de către navele care arborează pavilionul Italiei sau al Franței sau sunt înmatriculate în aceste state a fost deja interzis prin Regulamentul (CE) nr. 999/2007 al Comisiei din 28 august 2007 de interzicere a pescuitului de ton roșu în Oceanul Atlantic la est de meridianul de 45° longitudine vestică și în Marea Mediterană de către navele care arborează pavilionul Italiei (4) și prin Regulamentul (CE) nr. 1048/2007 al Comisiei din 11 septembrie 2007 de interzicere a pescuitului de ton roșu în Oceanul Atlantic la est de meridianul de 45° longitudine vestică și în Marea Mediterană de către navele care arborează pavilionul Franței (5).
(6)
Având în vedere informațiile obținute de Comisie privind epuizarea posibilităților pentru pescuitul de tonu roșu în Oceanul Atlantic la est de meridianul de 45° longitudine vestică și în Marea Mediterană, prezentul regulament trebuie să intre în vigoare la data publicării sale în Jurnalul Oficial al Uniunii Europene,
ADOPTĂ PREZENTUL REGULAMENT:
Articolul 1
Epuizarea cotei
Capturile de ton roșu realizate în Oceanul Atlantic la est de meridianul de 45° longitudine vestică și în Marea Mediterană de către navele care arborează pavilioanele statelor membre se consideră că au epuizat cota alocată Comunității de la data intrării în vigoare a prezentului regulament.
Articolul 2
Interdicții
Pescuitul de ton roșu în Oceanul Atlantic la est de meridianul de 45° longitudine vestică și în Marea Mediterană de către navele care arborează pavilionul Ciprului, al Greciei, al Spaniei, al Maltei sau al Portugaliei sau sunt înmatriculate în aceste state este interzis de la data intrării în vigoare a prezentului regulament până la 31 decembrie 2007.
Se interzice, de asemenea, păstrarea la bord, transbordarea sau debarcarea stocului capturat de către aceste nave în perioada menționată.
Articolul 3
Intrare în vigoare
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 septembrie 2007.

Labels: 6
20